KOMISIJOS SPRENDIMAS
2006 m. gegužės 8 d.
leidžiantis Lenkijos Respublikai uždrausti jos teritorijoje naudoti šešiolika genetiškai modifikuotų kukurūzų veislių, išvestų iš genetiškai modifikuoto organizmo MON 810, įrašyto bendrajame žemės ūkio augalų veislių kataloge, pagal Direktyvą 2002/53/EB
(pranešta dokumentu Nr. C(2006) 1795)
(autentiškas tik tekstas lenkų kalba)
(2006/335/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. birželio 13 d. Tarybos direktyvą 2002/53/EB dėl bendrojo žemės ūkio augalų veislių katalogo (1), ypač į jo 16 straipsnio 2 dalies b punktą,
kadangi:
(1)
Vadovaudamasi Direktyvos Nr. 2002/53/EB 17 straipsniu, Komisija 2004 m. rugsėjo 17 d.Europos Sąjungos oficialiojo leidinio C serijoje paskelbė septyniolikos genetiškai modifikuotų kukurūzų veislių, išvestų iš genetiškai modifikuoto organizmo MON 810, sąrašą, kuris yra bendrojo žemės ūkio augalų veislių katalogo (2) XXII pilno leidimo XIII priede.
(2)
Pagal minėtos direktyvos 16 straipsnio 1 dalį, valstybės narės turi užtikrinti, jog nuo 17 straipsnyje nurodyto paskelbimo, pagal tos direktyvos nuostatas arba pagal tos direktyvos principus atitinkančius principus pripažintų veislių sėklai nebūtų taikomi jokie su veisle susiję prekybos apribojimai.
(3)
Minėtos direktyvos 7 straipsnio 4 dalyje nustatyta, kad genetiškai modifikuotos veislės gali būti pripažįstamos tinkamomis įtraukti į nacionalinius katalogus, tik po to, kai jos yra pripažįstamos tinkamomis prekybai pagal Direktyvą 90/220/EEB (3), kuri dabar yra pakeista Direktyva 2001/18/EB (4), kurioje yra numatyta atlikti genetiškai modifikuotų organizmų keliamo pavojaus žmogaus sveikatai ir aplinkai įvertinimą.
(4)
1998 m. balandžio 22 d. Komisijos sprendimu 98/294/EB dėl genetiškai modifikuotų kukurūzų (Zea mays L. linija MON 810) pateikimo į rinką buvo nuspręsta, vadovaujantis Tarybos direktyva 90/220/EEB (5), kad reikėtų duoti sutikimą pateikti produktą į rinką. 1998 m. rugpjūčio 3 d. Prancūzijos valdžios institucijos leido šį produktą pateikti į rinką.
(5)
2005 m. kovo 31 d. Komisija gavo Lenkijos Respublikos prašymą leisti, remiantis Direktyvos 2002/53/EB 16 straipsnio 2 dalies nuostata, uždrausti naudoti ir pateikti į rinką septyniolikos genetiškai modifikuotų MON 810 linijos kukurūzų veislių sėklas. 2005 m. birželio 24 d. buvo atsiųstas pakeistas prašymas, nurodant, kad jis pagrįstas 16 straipsnio 2 dalies b punktu. 2005 m. gruodžio 9 d. Lenkija informavo Komisiją, kad prašymas netaikomas pirminiame prašyme paminėtai Novelis veislei. Lenkija taip pat nurodė, kad prašymas dėl likusių veislių yra neribotam laikui.
(6)
Remiantis turima informacija, visiškai aišku, kad šešiolika genetiškai modifikuotų veislių yra netinkamos auginti nė vienoje Lenkijos dalyje, nes pagal FAO indeksą jų subrandinimo klasės yra pernelyg aukštos - ne mažiau kai 350. Klimato ir žemės ūkio veiksniai lemia, kad Lenkijoje nuolat bus kliūtys šioms veislėms auginti.
(7)
Atsižvelgiant tokias aplinkybes, remiantis 16 straipsnio 2 dalies b punktu, reikėtų patenkinti Lenkijos Respublikos prašymą dėl šešiolikos genetiškai modifikuotų kukurūzų rūšių.
(8)
Kad Komisija galėtų informuoti kitas valstybes nares ir atnaujinti Direktyvoje 2002/53/EB nustatytą bendrąjį žemės ūkio augalų veislių katalogą, reikėtų Lenkiją įpareigoti pranešti Komisijai, kada ji pasinaudos šiuo sprendimu suteikiamu leidimu.
(9)
Lenkijos Respublika pateikė panašų prašymą dėl genetiškai nemodifikuotų kukurūzų veislių. Kadangi tokie prašymai nagrinėjami kita tvarka, dėl jo bus priimtas atskiras sprendimas.
(10)
Šiame sprendime numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Lenkijos Respublikai suteikiamas leidimas visoje jos teritorijoje uždrausti naudoti šešiolika genetiškai modifikuotų kukurūzų veislių, įtrauktas į bendrojo žemės ūkio augalų veislių katalogo XXII pilno leidimo XIII priedo sąrašą ir pateiktas šio sprendimo priede.
2 straipsnis
Kad Komisija galėtų informuoti kitas valstybes nares, Lenkijos Respublika praneša Komisijai, nuo kurios dienos ji naudojasi 1 straipsnyje suteiktu leidimu.
3 straipsnis
Šis sprendimas yra skirtas Lenkijos Respublikai.
Priimta Briuselyje, 2006 m. gegužės 8 d.